1. Baník Ostrava 30 18 9 3 60-25 63
2. Sparta Praha 30 16 10 4 48-24 58
3. Sigma Olomouc 30 16 7 7 43-24 55
4. Slavia Praha 30 15 7 8 43-24 52
5. 1. FC Synot 30 14 6 10 43-37 48
6. Slovan Liberec 30 12 10 8 38-27 46
7. FC Tescoma Zlín 30 12 5 13 31-39 41
8. SK Ceské Budejovice 30 11 7 12 38-38 40
9. FK Teplice 30 9 12 9 32-32 39
10. FK Jablonec 30 8 14 8 27-32 38
11. Marila Príbram 30 10 7 13 33-37 37
12. Slezsky Opava 30 8 7 15 34-55 31
13. 1. FC Brno 30 7 9 14 33-43 30
14. FK Chmel Blsany 30 8 6 16 34-54 30
15. Viktoria Zizkov 30 6 9 15 18-34 27
16. Viktoria Plzen 30 4 7 19 23-53 19
A góllövőlista élmezőnye: 19 gólos: Heinz (Baník Ostrava), 15 gólos: Reiter (Sigma Olomouc), 14 gólos: Lafata (SK Ceské Budejovice), 11 gólos: Dort (Slezsky Opava), Pacanda (1. FC Brno), Poborsky (Slavia Praha).
A Baník Ostrava szenzációs bajnoki aranyérmét is elhomályosította az utolsó hetek bundabotránya, amely sötét felhőként tornyosul a cseh labdarúgás ragyogó egén. Egyelőre két játékvezetőt, Stanislav Hruskát és Václav Zejdát vádolnak azzal, hogy pénzt fogadtak el az 1. FC Synot vezetőségétől annak érdekében, hogy az egyesület számára kedvezően befolyásolják az FK Chmel Blsany és a Sparta Praha elleni mérkőzések eredményeit. Az ügyben továbbra is folyik a nyomozás, és egyelőre nem tudni, hogy mi lesz a rendőrség álláspontja, de szerencsére a Baník megtette azt a szívességet a szövetségnek, hogy megnyerte utolsó bajnokiját, így ha a Sparta meg is kapja a Synot elleni mérkőzés három pontját, akkor sem érné utol az ostravaiakat, így az aranyérmet át lehetett adni a bajnoknak.
A Baník az önálló cseh pontvadászat történetének második "vidéki" bajnokcsapata lett a Slovan Liberec után, és a klub remeklése nagy részben köszönhető az egykori teniszsztárnak, Daniel Vaceknek, aki 2003 januárjában kétmillió euró fejében lett a Baník új tulajdonosa. A szurkolók eleinte nem kedvelték, és nemtetszésüknek úgy adtak kifejezést, hogy az egyik hazai meccsen teniszlabdákat dobáltak a pályára, ám hamar be kellett látniuk, hogy Vacek érti a dolgát.
A tulajdonos nem avatkozott bele a szakmai munkába, viszont anyagi biztonságot teremtett, és lehetővé tette, hogy a klub olyan focistákat igazoljon, mint a Bundesligából hazatért Marek Heinz vagy Martin Cízek. Az ostravaiak 17 mérkőzésen keresztül veretlenek maradtak, és elsősorban pazar támadójátékuknak köszönhetően végeztek az élen: ők szerezték a legtöbb gólt, és a gólkirályt is ők adták az Eb-n is megcsodált Heinz személyében. Nagyon fontos volt még, hogy a klubnak kiváló az utánpótlása: a fiatal Jan Lastuvka, illetve Miroslav Matusovic is nagyon sokat tett az aranyéremért.
A két fővárosi klubnak, a Slaviának és a Spartának csupán a dobogós helyekért való küzdelem maradt, és a Slavia még a bronzéremről is lecsúszott, mivel a Sigma Olomouc megelőzte. Egyik prágai egyesület sem úszta meg edzőcsere nélkül az idényt: a Spartánál márciusban Jirí Kitrba helyére a teplicei Frantisek Strakát szerződtették, és vezetésével a csapat jobban is szerepelt, veretlen maradt, aminek köszönhetően megszerezte az ezüstérmet, ráadásul a kupát is megnyerte. A Slaviánál Miroslav Beránek helyére a Liberec pályaedzője, Jozef Csaplár került, de ő sem tudott sokat segíteni az együttesen.